**Foreningernes årsberetning**

Ifølge folkeoplysningsloven skal alle godkendte foreninger hvert år aflevere en årsberetning.

Årsberetningen har til formål at beskrive, at foreningen har levet op til de formål, som er formuleret for det frivillige folkeoplysende arbejde. Formålet er dels formuleret af foreningen selv i vedtægterne og dels beskrevet i folkeoplysningsloven.

**Det, som en forening skal leve op til, er følgende:**

* Foreningen skal bygge på fællesskab og initiativtagerens eget idégrundlag
* Foreningen skal have en bestyrelse og være demokratisk opbygget
* Foreningen skal bygge på aktivt medlemskab
* Foreningens virksomhed skal være almennyttig og kontinuerlig
* Foreningen skal med udgangspunkt i aktiviteten styrke medlemmernes evne og lyst til at tage ansvar for eget liv og deltage aktivt og engageret i samfundslivet

Det er alt dette, som årsberetningen skal sige noget om samtidig med, at den forholder sig til det formål, som foreningen selv har formuleret i sin vedtægt

**Årsberetningen skal også indeholde svar på følgende spørgsmål:**

1. Hvilke aktiviteter har foreningen haft i det forgangne år?
2. Hvordan er den demokratiske opbygning af foreningen?. Det kan for eksempel beskrives ved at skrive, om der har været holdt generalforsamling og bestyrelsesmøder og hvor mange der ca. har deltaget?
3. Hvordan har foreningen skabt et fællesskab mellem medlemmerne i foreningen?
4. Hvad har foreningen gjort for at styrke medlemmernes evne og lyst til at deltage aktivt i samfundslivet?

Det er folkeoplysningsudvalget, som behandler de indsendte årsberetninger fra foreningerne.